Sonnenbrücke (Speyer)

Die Sunnebrigg (gschriwwe Sonnenbrücke) isch die änzigschd iwwrischgbliwwene middlaldalsiche Brigg iwwade Woochbach inde Schbaiamara Aldschdadd, wu unna Denkmolschudz schdeje dud. Uffde Brigg hoddsä Niggolausfigua aus Broase vum Kinschdla Wolf Spitzer, wu droa erinnare dud, dasse mol Niggolausbrigg keese hodd. Im Oschde vunde Brigg hodds noch ä oagmauwadi Sidzbonkg'g ausde barogge Zaid. Im weschdlische Deel ischse im 19. Jaahunnad midd Medalschdeeb vabraidad worre.

 Glääni Gschischd 
Im Joa 1242 isch die Brigg schun als Niggolausbrigg (gschriwwe „Nikolausbrücke“) eawehnd worre. Die Brigg isch domols nochm middlaldalsiche Niggolausveadl - haid fiad die Brigg inde Hasepuhl - b'nond worre, vunwuma vunde Niggolausgass aus iwwade Woochbach nuff zum Dumm g'kend hodd. De haidisch Noame kummd vamudlisch aus 16. Jaahunnad, weeschede Heabeasch “Zur Sonne”, wus said uugfea 1574 s'doad kabd hodd. Beim Schbaimara Schdaddbrond vun 1689 isch die Brigg a bschedischd, awwa widda rebariad worre. A haid bschded die Brigg noch aus godische große Schdääblegg unn schbond sisch in zwee Beesche iwwade Bach. Awwa nochm Brond hoddma die Brigg a midd Baggschdää eanaijad.

Do, wu said 1930 s'Krischadeng'gmol, die Oandiggehall schdeje dud, hodds im 12. Jaahunnad inde die Niggolauskabell kabd, wahschoinlisch wailde Niggolaus als de Schudzpatron vunde Seelaid, Flussschiffa, Hondelschiffa unde Schiffsbauwa gelde dud. Die Kabell isch beim Schdaddbrond zaschdead worre unn 1825 endgildisch abgbroche worre. Die Zinfd vundenne Brufsschdänd sinn domols indem Veadl gwesd. Do, wuma haid vunde Oandiggehall iwwa ä Drebb nunna iwwa die Niggolausgass zude Sunnebrigg geje dud, hodd frija a mol owwe onde Drebb de Niggolausduam gschdonne.

 Websaide 


 Bischa unn Gwelle 
 Kulturdenkmäler in Rheinland-Pfalz, Bd. 1, Stadt Speyer, 1. Aufl. 1985, Schwann, Düsseldorf, ISBN 3-590-31031-6
 Die Sonnenbrücke
 Ein mittelalterlicher Spaziergang
 Nikolaus hinterließ auch in Speyer Spuren

Kategorie:Schbaimara Kulduadeng'gmeela